Burt Bacharach

Burt Bacharach (født 12. maj 1928, død 8. februar 2023) var en amerikansk komponist og pianist, som især er kendt for en stribe pophits fra 1960'erne, hvortil Hal David skrev teksterne.

Biografi 
Bacharach studerede musik på universiteter og konservatorier i Montreal, New York City og Santa Barbara. I 1950'erne og tidligt i 1960'erne ernærede han sig som pianist, orkesterleder og arrangør for Marlene Dietrich, som han også turnerede med. 

Han havde i 1957 mødt Hal David, som han snart begyndte et partnerskab med omkring musikken. Allerede samme år fik parret deres gennembrud med sangen The Story of My Life, der blev nummer 1 på country-hitlisten i USA med Marty Robbins. Succesen fortsatte med sange til Perry Como og Johnny Mathis. I 1962 mødte parret Dionne Warwick, der kom til at blive tæt forbundet med Bacharach og David, idet hun fik næsten 40 hits, der enten var skrevet af parret eller produceret af Bacharach. 

I løbet af 1960'erne opnåede Bacharach stjernestatus som komponist af popmelodier, og blandt de kunstnere, der nød godt af hans kompositioner, kan nævnes The Beatles, Aretha Franklin, Tom Jones, Dusty Springfield, The Drifters og Jackie DeShannon. Men flere af hans melodier blev også indspillet i versioner inden for andre genrer, f.eks. jazz (bl.a. Stan Getz) og rock (ved bl.a. Mannfred Mann).

Snart blev der også bud efter Bacharach som filmkomponist, og han skrev musik til flere film, ofte med sange, der blev hits i sig selv som Raindrops Keep Fallin' on My Head fra Butch Cassidy and the Sundance Kid.

I 1970'erne skiftede popmusikken karakter, og Bacharach og David forsøgte sig med at lave en musical baseret på filmen Tabte horisonter, men dette blev en fiasko, og parret skiltes med gensidige sagsanlæg. Bacharach forsøgte så med flere andre projekter, der heller ikke satte sig varige spor. 

I starten af 1980'erne var han blevet skilt fra Angie Dickinson, men mødte i stedet tekstforfatteren Carol Bayer Sager, som han dels blev gift med, dels startede et professionelt samarbejde med, og også på det punkt vendte lykken for ham. Det blev til flere hits, hvoraf det største var That's What Friends Are For, der i 1985 blev et giganthit for Dionne Warwick, som han her for første gang i henved 15 år igen samarbejdede med. Dette skete også siden, blandt andet ved store koncerter i løbet af 1990'erne, hvor Bacharach fungerede som orkesterleder. 

Efterhånden fik hans musik også nye momenter, der viste, at han var kommet videre fra de store år i 1960'erne. Samtidig tog unge kunstnere hans gamle melodier op igen, så han efter nogle svære år i specielt 1970'erne har genvundet sin status som en af populærmusikkens helt store skikkelser.

Andre optrædener 
Fra tid til anden lavede Burt Bacharach tv-shows med en række gæstesolister. Han skrev musik til tv-serier, og har indspillet film i form af cameo-roller. Særlig kendt er de tre Austin Powers-komedier, og i de senere år brugte han til sine koncerter et klip herfra, hvor Mike Myers i titelrollen udbryder: "Mine damer og herrer, hr. Burt Bacharach!"

Kendte melodier 
Bacharach har skrevet et utal af melodier, der er blevet hits, herunder (kendteste indspilninger i parentes):
 Baby It's You (The Shirelles 1961, The Beatles 1963)
 Anyone Who Had a Heart (Dionne Warwick 1963, Dusty Springfield 1964, Luther Vandross 1986)
 Close to You (Richard Chamberlain 1963, Warwick 1965, The Carpenters 1970)
 Wishin' and Hoping (Warwick 1963, Springfield 1964)
 Walk on By (Warwick 1964, Isaac Hayes 1970, The Stranglers 1978)
 What the World Needs Now Is Love (Jackie DeShannon 1965)
 What's New Pussycat? (Tom Jones 1965)
 Alfie (Cilla Black 1966, Cher 1966, Warwick 1967)
 I Say A Little Prayer (Warwick 1967, Aretha Franklin 1968)
 This Guy's in Love with You (Herb Alpert & the Tijuana Brass 1968)
 Do You Know the Way to San Jose? (Warwick 1968)
 Raindrops Keep Fallin' on My Head (B.J. Thomas 1969, Johnny Mathis 1969)
 I'll Never Fall in Love Again (Warwick 1969, Bobbie Gentry 1969)
 That's What Friends Are For'' (Rod Stewart 1982, Warwick 1985)

Referencer

Eksterne henvisninger 

 Biografi
 

Personer fra Kansas City 
Komponister fra USA
Oscar for bedste musik
Jøder fra USA
Amerikanere i 1900-tallet
Amerikanere i 2000-tallet